**O linişte de mănăstire...**

*Mariana Rogoz Stratulat*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O linişte de mănăstire

ne cheamă azi într-o iubire.

Ne ţine-n ceaţă trişti, stingheri

c-un gând venit de nicăieri

şi adormit pe lespezi moi

de sfinţi şi sfinte în nevoi.

O linişte de-adânc de lume

trezită pentru noi anume

ne poartă paşii-n alte vieţi

când ne iubeam în dimineţi,

în dimineţile cu rouă,

în nopţile cu lună nouă.

O linişte-a tăcut în dor

căzută ploaie în izvor

şi în fântâna părăsită,

în lacrima neadormită.